tttarun/llama2_hindi huggingface dataset:
प्रतिस्पर्द्धा सेवा प्रदाताओं और ग्राहकों को किस प्रकार प्रभावित करती है ? उदाहरण सहित टिप्पणी करें।
उत्तर :
उत्तर की रूपरेखा-
प्रतिस्पर्द्धा क्या होती है, उसकी विशेषता या लक्षण संक्षिप्त में लिखें।
प्रतिस्पर्द्धा के लाभों को बिंदुवार लिखें। 
निष्कर्ष
प्रतिस्पर्द्धा किसी क्षेत्र में एकाधिकार को समाप्त करने का उत्तम उपकरण है। यह सेवा प्रदाता और हित-ग्राहकों दोनों के लिये लाभदायक है। प्रतिस्पर्द्धा का सर्वाधिक महत्त्वपूर्ण लक्षण बड़ी संख्या में सेवा प्रदाताओं और ग्राहकों की उपस्थिति है। प्रतिस्पर्द्धा स्वस्थ और विनाशकारी दोनों हो सकती है। जब दो प्रतिस्पर्द्धी किसी भी कीमत पर एक-दूसरे से जीतने का प्रयास करें, तो ऐसी प्रतिस्पर्द्धा विनाशकारी होती है। लेकिन रचनात्मक प्रतिस्पर्द्धा, प्रतिस्पर्द्धियों के प्रदर्शन में सुधार के लिये प्रेरक होती है। 
प्रतिस्पर्द्धा के लाभ-
प्रतिस्पर्द्धा नवाचार को प्रेरित करती है। यह सृजनात्मक सोच को बढ़ावा देती है। प्रतिस्पर्द्धा में अपना अस्तित्व बनाए रखने के लिये नवीन विचारों का होना अनिवार्य है। कई प्रकार की नई प्रौद्योगिकियाँ और नई व्यावसायिक रणनीतियाँ प्रतिस्पर्द्धा से प्रेरित नवाचार के कारण ही जन्म लेती हैं। 
अधिक ग्राहकों को आकर्षित करने और बाज़ार में अपनी हिस्सेदारी बढ़ाने के लिये प्रतिस्पर्द्धा, कंपनियों को अपने उत्पादों और सेवाओं की गुणवत्ता में सुधार करने के लिये प्रोत्साहित करती है।
प्रतिस्पर्द्धा उपभोक्ता को चयन के लिये काफी सारे विकल्प देती है। इससे ग्राहक अपनी आवश्यकता और पसंद के अनुसार गुणवत्ता वाली सामग्री वाज़िब कीमत पर खरीद सकता है। 
प्रतिस्पर्द्धा से संगठनों को उनकी वास्तविक क्षमता और कमज़ोरियों का पता चलता है। सामान्यतः किसी क्षेत्र में एकाधिकार रखने वाला संगठन अपनी कमियों पर ध्यान नहीं देता है। प्रदर्शन और गुणवत्ता में सुधार प्रतिस्पर्द्धा की मांग है, जिसके लिये अपनी कमियों का आभास होना ज़रूरी है। 
प्रतिस्पर्द्धा में जीवित रहने के लिये विभिन्न नई तकनीकों और रणनीतियों को अपनाना पड़ता है। इससे संगठन के कर्मचारियों के कौशल में वृद्धि होती है।  
कई वर्षों पहले भारत में विभिन्न क्षेत्रों में सरकारी या सार्वजनिक कंपनियों का एकाधिकार था। इन क्षेत्रों में जैसे ही निजी कंपनियों का प्रवेश हुआ, वैसे ही एक प्रतिस्पर्द्धी माहौल बना और पाया गया कि जहाँ खुली प्रतिस्पर्द्धा है, वहाँ सरकारी क्षेत्र कमज़ोर दिखाई पड़ता है। उदाहरण के लिये टेलीकॉम क्षेत्र में निजी कंपनियों को लाइसेंस मिलते ही सेवाओं की लागत में गिरावट आई और भ्रष्टाचार के मामलों में भी कमी देखने को मिली। लगभग ऐसा ही विमानन क्षेत्र, बैंकिंग क्षेत्र आदि में भी देखने को मिला। 
रिलायंस जिओ ने मुफ्त कॉल और इंटरनेट सेवा प्रदान करके ग्राहकों को तो संतुष्ट कर दिया, लेकिन इस कदम ने प्रतिस्पर्द्धा की मूल भावना को चोट पहुँचाई है। प्रतिस्पर्द्धा आक्रामक नहीं, रचनात्मक होनी चाहिये। अतः स्पष्ट है कि स्वस्थ प्रतिस्पर्द्धा सेवा प्रदाताओं और ग्राहकों दोनों के लिये लाभदायक होती है।
क्या स्वामी विवेकानंद के विचार आज भी प्रासंगिक हैं? टिप्पणी करें।
उत्तर :
उत्तर की रूपरेखा-
वर्तमान में विश्व की राजनीतिक, आर्थिक और सामाजिक विसंगतियों का संक्षिप्त विवरण दें।
स्वामी विवेकानंद के विभिन्न मुद्दों पर विचारों को बिंदुवार लिखें।
निष्कर्ष  
 आज के मुक्त अर्थव्यवस्था वाले गतिशील विश्व में जहाँ सभी राष्ट्र विकास की दौड़ में एक-दूसरे से नैतिक-अनैतिक तरीकों से प्रतिस्पर्द्धा कर रहे हैं, जहाँ समूचे वैश्विक समाज में नैतिक मानदंडों के पालन में ज़बरदस्त गिरावट देखने को मिल रही है, जहाँ प्रतिक्षण पूरी मानव जाति पर परमाणु युद्धों का खतरा बना हुआ है,  जहाँ घोर असमानता और गरीबी व्याप्त है, जहाँ युवा पीढ़ी के पथभ्रष्ट होने के लक्षण दिखाई दे रहे हों, ऐसे विश्व में स्वामी विवेकानंद के विचारों के औचित्य की पड़ताल हम निम्नलिखित बिंदुओं के माध्यम से कर सकते हैं-
विश्व बंधुत्त्व- शिकागो की धर्म सभा में स्वामी जी ने कहा था कि जैसे विभिन्न धाराएँ, विभिन्न दिशाओं से बहते हुए आकर एक ही समुद्र में मिलती हैं, वैसे ही मनुष्य जो मार्ग चुनता है, चाहे वे अलग-अलग प्रतीत होते हों, सभी एक ही सर्वशक्तिमान ईश्वर की ओर ले जाते हैं। “वसुधैव कुटुंबकम” का संदेश देते हुए वे सारे विश्व को एक परिवार मानने की शिक्षा देते हैं।
युवाओं के लिये – युवाओं के लिये उनका सर्वाधिक प्रभावी कथन है कि-“ उठो, जागो और अपने लक्ष्य की प्राप्ति तक मत रुको।” वे चाहते थे कि युवा आत्मविश्वास से भरे हों। जीवन की बाधाओं से लड़ने के लिये आज युवाओं को स्वामी विवेकानंद के विचारों को आत्मसात करने की आवश्यकता है।  
परोपकार- जहाँ आज सारा समाज धन-वैभव के पीछे भाग रहा है, वहाँ धन के उचित उपयोग पर स्वामी जी का विचार है कि-“अगर धन दूसरों की भलाई करने में मदद करे, तो इसका कुछ मूल्य है, अन्यथा यह सिर्फ बुराई का एक ढेर है।” 
शिक्षा- स्वामी जी का विचार था कि भारत की समस्त समस्याओं का मूल कारण अशिक्षा है। उनका विचार था कि शिक्षा को उच्च वर्ग के एकाधिकार से मुक्त कराकर उसे समाज के प्रत्येक हिस्से तक पहुँचाया जाना चाहिये। भारत के लिये उचित शिक्षा प्रणाली पर भी उनका एक दृष्टिकोण था। वे मात्र करियर निर्माण पर आधारित शिक्षा की बजाय आत्मविश्वास में वृद्धि करने वाली और चरित्र का निर्माण करने वाली सच्ची शिक्षा के पक्षधर थे। 
वंचित वर्गों पर – स्वामी जी का विचार था कि हम वेदांत पर चर्चा करने को तो तैयार है, परंतु वंचित-दलित वर्ग के बारे में विचार करने को भी तैयार नहीं हैं। हमें न सिर्फ दलितों का आत्मसम्मान लौटाना चाहिये, बल्कि उन्हें आगे बढ़ने के लिये सहायता करनी चाहिये। 
महिल मुक्ति- स्वामी जी का विचार था कि महिलाओं को उनके निर्णय स्वयं लेने की अनुमति दी जाए। वे नारी-शिक्षा पर ज़ोर देते थे और उनको यह विश्वास था कि शिक्षित नारी ही सारे समाज का कल्याण कर सकती है। वे महिलाओं को आत्मरक्षा के तरीके सिखाने पर भी ज़ोर दिया करते थे। 
प्रेम – स्वामी जी के अनुसार –“प्रेम विस्तार है, स्वार्थ संकुचन है इसलिये प्रेम जीवन का सिद्धांत है। वह जो प्रेम करता है जीता है, वह जो स्वार्थी है मर रहा है। इसलिये प्रेम के लिए प्रेम करो, क्योंकि जीने का यही एक मात्र सिद्धांत है।
अतः स्पष्ट है कि युवाओं, महिलाओं, समाज और संस्कृति, राष्ट्रों तथा पूरे विश्व के कल्याण के लिये स्वामी विवेकानंद के विचार वर्तमान में तो प्रासंगिक है ही, अपने कालजयी स्वरूप में ये विचार अगली कई सदियों तक मानव जाति को सन्मार्ग दिखाते रहेंगे।
समर्पण से आप क्या समझते हैं? एक सिविल सेवक में ऐसे कौन-से लक्षण होने चाहिये, जो जनसेवा के प्रति उसके समर्पण को प्रदर्शित करें।
उत्तर :
उत्तर की रूपरेखा –
समर्पण को परिभाषित करें।
समर्पित सिविल सेवक के लक्षणों को लिखें।
समर्पण (dedication) का अर्थ है किसी व्यक्तिगत या सामाजिक उद्देश्य के प्रति प्रतिबद्धता की ऊँची तीव्रता वाली मनःस्थिति। यह मनःस्थिति उद्देश्य के प्रति तीव्र भावनाएँ पैदा करती है, जो व्यक्ति के व्यवहारों को नियंत्रित करती हैं। 
ब्रिटिश साम्राज्य ने जो सिविल सेवा बनाई थी, वह अभिजात तथा रूढ़िवादी थी और ब्रिटिश सरकार के प्रति निष्ठा रखती थी। भारत के कल्याणकारी राज्य बनने के बाद ऐसे सिविल सेवकों की ज़रूरत थी जो राष्ट्रीय विकास तथा जन कल्याण में सक्रिय एजेंट की भूमिका निभा सकें। 
अगर किसी सिविल सेवक में लोकसेवा के प्रति समर्पण की भावना है तो उसमें निम्नलिखित लक्षण दिखाई देंगे- 
काम को 9 से 6 बजे की नौकरी न समझना, बल्कि ज़रूरत होने पर उत्साहपूर्वक उसके पहले और बाद में भी काम करना। 
वंचित वर्गों की सहायता करने में गहरा संतोष महसूस करना।
अपने अधिकारों का प्रयोग इस तरह करना कि ज़्यादा-से-ज़्यादा संसाधन उन वर्गों पर खर्च हों, जिन्हें उनकी अधिकतम ज़रूरत है। 
यदि कोई व्यक्ति सरकारी सेवाएँ लेने के लिये औपचारिकताएँ पूरी नहीं कर पा रहा है तो आगे बढ़कर उसकी सहायता करना। अगर अधिकार क्षेत्र में शामिल हो, तो औपचारिकताओं में ढील दे देना। ज़्यादा ध्यान नियमों पर नहीं सकारात्मक परिणामों पर देना।
“व्यापारिक नैतिकता” से क्या अभिप्राय है ? व्यापार में नैतिकता की क्या आवश्यकता है?
उत्तर :
उत्तर की रूपरेखा-
व्यापारिक नैतिकता की परिभाषा लिखें।
विभिन्न तर्कों के माध्यम से समझाएँ कि व्यवसाय में नैतिकता की आवश्यकता क्यों है।
निष्कर्ष 
व्यापारिक नैतिकता व्यावहारिक नीतिशास्त्र की वह शाखा है, जिसके अंतर्गत किसी व्यापार प्रतिष्ठान या कॉर्पोरेट प्रतिष्ठान के व्यापारिक कार्यकलापों, प्रक्रियाओं, निर्णयों तथा अपने कर्मचारियों एवं उपभोक्ताओं से संबंधों का नैतिक मूल्यों और सिद्धांतों के धरातल पर मूल्यांकन तथा उनसे जुड़े विभिन्न नैतिक मुद्दों का अध्ययन किया जाता है। 
व्यापार में नैतिकता की आवश्यकता क्यों है ?
कुछ व्यवसायी अनुचित व्यापारिक तरीकों, जैसे- कालाबाज़ारी, कृत्रिम उच्च-मूल्य निर्धारण, वज़न और नाप में गड़बड़ी, नकली और हानिकारक उत्पादों की बिक्री तथा जमाखोरी आदि के ज़रिये व्यापार करते हैं। इस तरह के व्यावसायिक कदाचार के कारण उपभोक्ताओं का हित बाधित होता है। व्यापारिक नैतिकता, व्यवसाय में इस कदाचार को रोकने में सहयोग करती है।
उत्पादों की गुणवत्ता, मात्रा व मूल्य आदि को लेकर उपभोक्ताओं का भरोसा जीतने में व्यापारिक नैतिकता लाभप्रद है। व्यावसायिक नैतिकता के नियमों का पालन करने वाले व्यापारियों पर उपभोक्ताओं का विश्वास बना रहता है। 
व्यवसाय के अस्तित्व को बनाए रखने के लिये व्यापारिक नैतिकता ज़रूरी है।  ये संभव है कि नैतिकता का पालन नहीं करके अल्पकाल के लिये लाभ कमा लिया जाए, परंतु दीर्घकाल में यह व्यवसाय के लिये हानिकारक ही होगा। बाज़ार में बने रहने के लिये उपयुक्त व्यापारिक नैतिकता का पालन करना ही होगा।
उपभोक्ता के पास कई तरह के अधिकार होते हैं, जैसे – स्वास्थ्य और सुरक्षा का अधिकार, सूचना पाने का अधिकार, चयन का अधिकार, सुनवाई का अधिकार व निवारण का अधिकार आदि। उपभोक्ता के इन अधिकारों की रक्षा के लिये व्यापार में नैतिकता की आवश्यकता होती है। 
कर्मचारियों, शेयरधारकों, प्रतिस्पर्द्धियों, डीलरों, आपूर्तिकर्त्ताओं आदि के हितों की रक्षा के लिये व्यावसायिक नैतिकता आवश्यक है। 
व्यापारिक नैतिकता किसी व्यवसाय से जुड़े विभिन्न प्रतिस्पर्द्धियों के बीच एक स्वस्थ स्पर्द्धा का वातावरण बनाए रखती है। इससे सभी पक्षों को व्यापार में समान अवसर मिलता है और व्यापार में किसी का एकाधिकार नहीं हो पाता। 
व्यापारिक नैतिकता से श्रम का महत्त्व स्थापित होता है। व्यावसायिक नैतिकता का पालन करने वाला नियोक्ता अपने कर्मचारियों को उचित वेतन और अच्छी कामकाज़ी परिस्थितियाँ उपलब्ध कराता है। 
एक कंपनी, जो अपने व्यावसायिक प्रबंधन में नैतिकता का ध्यान रखती है, वहाँ पर निर्णय केवल मौद्रिक लाभ को नहीं वरन् उपभोक्ताओं के हितों को ध्यान में रखकर लिये जाते हैं। ऐसे में हितधारक स्वयं को कंपनी का एक हिस्सा ही मानते हैं और ऐसी कंपनियाँ या व्यावसायिक प्रतिष्ठान अपने क्षेत्र में ख्याति अर्जित करते हैं।
शक्ति को लोगों के पास अंतरित करने के लिये क्या किया जाना चाहिये, जिससे निर्णय लेने का शक्ति-बिंदु (power point) लोगों के नज़दीक हो सके ? क्या इससे जवाबदेही बढ़ेगी?
उत्तर :
उत्तर की रूपरेखा-
शासन की शक्ति का लोगों तक अंतरण करने के उपाय सुझाएँ।
यह भी बताएँ कि क्या इससे प्रशासन में जवाबदेही में वृद्धि होगी।
निष्कर्ष
गांधी जी ने विकेंद्रीकृत शासन पद्धति में ही देश की स्वतंत्रता और विकास को समाहित किया था। उनके अनुसार नीति-निर्माण की प्रक्रिया में जनभागीदारी को सुनिश्चित किये जाने के साथ-साथ शासन की शक्ति का जन-जन तक वितरण आवश्यक है। 
शासन की शक्ति को लोगों तक अंतरित करने के लिये निम्नलिखित कदम उठाए जा सकते हैं- 
सेवा-स्तरों का निर्धारण करके नागरिक चार्टरों को और असरदार बनाया जाए और इन स्तरों पर खरे न उतरने की स्थिति में जनजागरूकता और प्रशिक्षण आदि के द्वारा उसमें सुधार के उपाय किये जाएँ।
महत्त्वपूर्ण सरकारी संस्थानों और कार्यालयों में नैतिकता का आकलन करने की प्रक्रिया में नागरिकों को शमिल किया जाए। 
भ्रष्टाचार के विरुद्ध पहल करने वाले नागरिकों को प्रोत्साहन स्वरूप पुरस्कार दिये जाएँ। 
स्कूल-स्तर पर जागरूकता को अमल में लाया जाना चाहिये। जिससे बच्चों को शुरूआत से ही नैतिकता का महत्त्व सिखाया जा सके और भ्रष्टाचार के विरुद्ध खड़े होने के लिये प्रेरित किया जा सके। 
भारत में अधिकतर लोक कार्यालयों में शिकायत निरीक्षण प्रणाली सुस्त है। सिंगापुर में शिकायत पर 24 घंटे के भीतर ही संज्ञान लेकर जांच दो महीने के अंदर ही पूर्ण कर ली जाती है। हमें भी ऐसी ही प्रणाली विकसित करने की आवश्यकता है। 
भ्रष्टाचार को उजागर करने वाले व्हिसिल ब्लोअर्स को प्रोत्साहित किये जाने की आवश्यकता है, तभी जन भागीदारी बढ़ेगी। 
सूचना के अधिकार अधिनियम तथा नागरिक चार्टर को और अधिक सशक्त बनाकर न केवल प्रशासन को और अधिक जवाबदेह बनाया जा सकता है, बल्कि इससे भ्रष्टाचार को भी कम करने में सहायता मिलेगी और साथ ही इससे नीति निर्माण के शक्ति-बिंदु को आम लोगों के नज़दीक भी पहुँचाया जा सकता है।
‘नैतिक चिंता’ और ‘नैतिक दुविधा’ में क्या अंतर है? सार्वजनिक तथा निजी संस्थाओं से जुड़ी कुछ नैतिक चिंताओं का उल्लेख करते हुए उनके समाधान के उपायों पर विचार कीजिये।
उत्तर :
उत्तर की रूपरेखा-
नैतिक चिंता और नैतिक दुविधा को परिभाषित करें।
सार्वजनिक संस्थानों से जुड़ी चिंताओं का उल्लेख करें।
निजी संस्थाओं से जुड़ी चिंताओं का उल्लेख करें।
नैतिक चिंताओं के समाधान के उपाय सुझाएँ।
नैतिक चिंता- ऐसा कोई कार्य या स्थिति जिसमें किसी नैतिक पक्ष का उल्लंघन हुआ हो या होने की संभावना हो, बेशक अभी तक कर्त्ता के मन में नैतिक दुविधा उत्पन्न न हुई हो या वह स्थिति उस कर्मचारी या संगठन के लिये कुछ लाभ ही क्यों न पैदा करती हो, नैतिक चिंता कहलाती है। 
नैतिक दुविधा- सामान्यतः दुविधा उस स्थिति को कहते हैं जब किसी व्यक्ति के पास दो या अधिक विकल्प हों और विकल्प एक-दूसरे से पूर्णतः अलग हों अर्थात् उन्हें साथ-साथ न चुना जा सकता हो, परन्तु किसी एक विकल्प को चुनना अनिवार्य हो अर्थात् निर्णय को टाला न जा सकता हो और सारे विकल्प ऐसे हों कि किसी को भी चुनकर पूर्ण संतुष्टि मिलनी संभव न हो। सभी दुविधाएँ नैतिक दुविधाएँ नहीं होतीं। नैतिक दुविधा के विकल्पों में से कम-से-कम एक पक्ष नैतिकता से संबंधित होता है और ऐसा भी हो सकता है कि दोनों विकल्प अलग-अलग मूल्यों पर आधारित हों। 
सार्वजनिक संस्थाओं से जुड़ी नैतिक चिंताएँ
कहीं सरकार जनता पर आवश्यकता से अधिक नियंत्रण तो नहीं लगा रही है क्योंकि सरकार को व्यक्ति की स्वतंत्रता पर सिर्फ उतना नियंत्रण लगाने का नैतिक हक है, जिसके बिना शांतिपूर्ण तरीके से व्यवस्था नहीं चल सकती।
सरकारी संपत्ति की चोरी या दुरुपयोग, जैसे- कोयला घोटाला, 2G स्पेक्ट्रम घोटाला।
गोपनीय सूचनाओं का रहस्योद्घाटन करना आदि। 
निजी संस्थाओं से जुड़ी कुछ नैतिक चिंताएँ
सरकार पर नीति बदलने के लिये दबाव डालना।
कर्मचारियों से भेदभाव।
राजनीतिक संपर्कों की मदद से बड़े मामलों में धोखाधड़ी करना।
वेतन के अतिरिक्त कुछ अन्य आवश्यक सुविधाओं का अभाव आदि। 
नैतिक चिंताओं के समाधान के उपाय
नैतिक संहिता और आचरण संहिता सही तरीके से बनाई जाएँ और उनका पालन गंभीरता से हो।
नियुक्ति के समय नैतिक मूल्यों की परीक्षा मनोवैज्ञानिक परीक्षणों के माध्यम से होनी चाहिये।
प्रशिक्षण के दौरान सिविल सेवा मूल्यों पर अधिक बल दिया जाए, जैसे- गाँवों से संपर्क, वंचित वर्गों से संपर्क। 
भ्रष्टाचार को फौजदारी अपराध घोषित किया जाए, आर्थिक नुकसान की भरपाई ज़रूरी हो।
नैतिक चिंताओं के समाधान का स्थायी आधार है- समुचित कार्य संस्कृति का विकास।
आप के पड़ोस में एक व्यक्ति ओम प्रकाश रहता है। आप उसकी गतिविधियों को देखते हैं तो यह पाते हैं कि कुछ दिनों से वह अक्सर ही अपने 11 वर्षीय बेटे हर्ष से भारत में लोकतंत्र के बदले अधिनायकवादी व्यवस्था की स्थापना की वकालत करता रहता है। वह व्यक्ति कुछ धार्मिक अल्पसंख्यक समुदायों को मिलने वाली विशेष सुविधाओं के भी विरोध में है। उसका मानना है कि वे लोग इस देश के निवासी नहीं हैं और उन्हें भारत में रहने का अधिकार नहीं है। उन्हें उनके अपने देशों में वापस भेज दिया जाना चाहिये ताकि भारत में शांति व्यवस्था कायम हो सके। उपर्युक्त परिस्थिति में हर्ष के पिताजी के दृष्टिकोण पर टिप्पणी कीजिये।
उत्तर :
हर्ष के पिता का दृष्टिकोण अधिनायकवाद की अल्प समझ से ऊपजे कथित लाभों पर आधारित प्रतीत होता है।  अस्वीकृति और निराशा के भाव से परिपूर्ण उनका यह दृष्टिकोण लोकतंत्र की बीमारियों जैसे- तुष्टिकरण की राजनीति, धीमी निर्णयन की प्रक्रिया, असहमतियों के संघर्ष और आज़ादी के 70 वर्षों के दौरान होने वाले अत्यल्प विकासात्मक गतिविधियों के कारण ही उनका दृष्टिकोण तानाशाही व्यवस्था की ओर झुका हुआ प्रतीत होता है। लेकिन ओम प्रकाश जी का यह झुकाव आइडिया ऑफ इंडिया की भावना के विपरीत है। साथ ही यह हमारे स्वतंत्रता सेनानियों व संविधान निर्माताओं के आदर्शों और विविधता भरे समाज से मेल नहीं खाता है। उल्लेखनीय है कि लोकतंत्र लोगों की सहमति और कानून के शासन के आधार पर व्यक्तिगत स्वतंत्रता, समानता, विविधता के साथ नागरिक और व्यक्तिगत अधिकारों को बढ़ावा देता है जो किसी व्यक्ति को अधिकतम क्षमता के लिये आवश्यक है। इसके विपरीत अधिनायकवादी शासन प्रणाली में ये सुविधाएँ नहीं उपलब्ध होती हैं।

धार्मिक अल्पसंख्यकों को लेकर उनका विचार निश्चित ही व्याकुल करने वाला है और उनके द्वारा इन विचारों को अपने बेटे को प्रेषित करना भविष्य के लिये खतरनाक साबित हो सकता है। इस उम्र में बच्चे में इन भावनाओं को भरने से उसका दृष्टिकोण प्रभावित होगा और आगे चलकर वह सहिष्णुता, बंधुत्व और विविधता जैसे मूल्यों का सम्मान करने में खुद को असमर्थ पाएगा। इस संदर्भ में सबसे महत्त्वपूर्ण बात यह है कि एक व्यक्ति या परिवार के स्तर पर निहित यह भाव बताता है कि हम सामूहिक रूप से धार्मिक भेदभाव को दूर करने में असमर्थ रहे हैं। धार्मिक अल्पसंख्यकों को देश से बाहर करने और उसके बाद शांति स्थापना जैसे विचार इतिहास और भारत के ‘सर्वधर्म समभाव’ जैसे मूल्यों को लेकर उनकी अज्ञानता को उज़ागर करते हैं।

वस्तुतः भारत में विभिन्न धर्मों का सह-अस्तित्व कोई नई बात नहीं है, विविधता हमारी धरोहर के साथ प्राथमिक मूल्य के रूप में स्थापित है। अतः श्रीमान ओमप्रकाश से मुलाकात कर मैं यह बताना चाहूँगा कि भारत को दुनिया में एक सफल लोकतंत्र के रूप में शुमार किया जाता है। यद्यपि बदलते परिदृश्य के साथ इसमें सुधार की आवश्यकता है लेकिन लोकतंत्र के बदले तानाशाही व्यवस्था को अपनाना इसका समाधान नहीं है, बल्कि प्रगतिशील विचारों को अंगीकृत करने और समस्याओं को लेकर सार्वजनिक भागीदारी सुनिश्चित करने से इसका
भावनात्मक बुद्धिमत्ता से संबंधित डेनियल गोलमेन के मॉडल पर टिप्पणी करें।
उत्तर :
उत्तर की रूपरेखा-
डेविड गोलमेन के अनुसार भावनात्मक बुद्धिमत्ता की परिभाषा।
गोलमेन के भावनात्मक बुद्धिमत्ता के मॉडल को बिंदुवार लिखें।
डेनियल गोलमेन एक लोकप्रिय मनोवैज्ञानिक हैं। गोलमेन का ज़्यादा बल भावनात्मक बुद्धिमत्ता के व्यावहारिक पक्ष पर है। उन्होंने स्पष्ट रूप से भावनात्मक बुद्धिमत्ता को योग्यता या गुण के रूप में परिभाषित नहीं किया है। उनका मानना है कि भावनात्मक बुद्धिमत्ता एक अर्जित की जाने वाली योग्यता या क्षमता है, किंतु उसकी परिधि हमारी जैविक संरचनाओं से भी प्रभावित होती है। 
गोलमेन ने भावनात्मक बुद्धिमत्ता को 5 योग्यताओं या क्षमताओं का समूह माना है-
स्व-जागरूकता (Self Awareness) – इसका अर्थ है अपनी भावनाओं, अनुभूतियों, स्वभाव, मूल्यों, उद्देश्यों, क्षमताओं व कमज़ोरियों का स्पष्ट ज्ञान। व्यक्ति के निर्णय तभी सही होंगे जब वह अपने मूल व्यक्तित्व से परिचित होगा। खुद को ठीक से न समझने वाले व्यक्ति के निर्णय बाहरी दबावों या तात्कालिक प्रलोभनों पर आधारित होंगे और ऐसा हर निर्णय बाद में गलत साबित होता है। 
आत्मनियमन (Self Regulation)- इसका अर्थ है अपनी भावनाओं का स्वभाव, उनकी तीव्रता और उनकी अभिव्यक्ति को प्रबंधित करना। इसके तीन पक्ष हैं-
1. यदि भावना की प्रकृति उचित नहीं है तो उसे अभिव्यक्त होने से रोक देना। जैसे- क्रोध के फलस्वरूप मन में आए हिंसा के भाव को रोक देना।
2. यदि भावना सही है, किंतु उसकी तीव्रता गलत है तो उस तीव्रता को संतुलन के स्तर पर ले जाना।
3. भावनाओं को अभिव्यक्त करते समय ध्यान रखना कि अभिव्यक्ति की अधिकता स्वयं एक समस्या बन सकती है। 
आत्म अभिप्रेरण (Self Motivation)- इसका अर्थ है कि जब व्यक्ति का उद्देश्य काफी दूर हो और बाहरी अभिप्रेरणाएँ उपलब्ध न हो पा रही हों तो उसमें यह क्षमता होनी चाहिये कि वह स्वयं को प्रेरित कर सके। 
समानुभूति (Empathy)- इसका अर्थ है दूसरों की भावनाओं और अनुभूतियों को सटीक रूप से पढ़ने की क्षमता, चाहे वह व्यक्ति अपनी भावना को छिपाना चाहता हो।
सामाजिक दक्षता (Social Skill)- इसे अंतर्वैयक्तिक दक्षता भी कहा जाता है। इसका अर्थ है कि व्यक्ति को अन्य व्यक्तियों के साथ संबंध इस तरह से बनाकर रखना चाहिये कि उन संबंधों से उसे तथा सभी को लाभ हो।
अहिंसा की धारणा महावीर के दर्शन में है और गांधी के चिंतन में भी। दोनों की धारणाओं में अंतर स्पष्ट करते हुए बताइए कि आप स्वयं को किसके नज़दीक पाते हैं?
उत्तर :
उत्तर की रूपरेखा-
महावीर के अनुसार अहिंसा की अवधारणा स्पष्ट करें।
गांधी के अनुसार अहिंसा की अवधारणा स्पष्ट करें।
दोनों अवधारणाओं की तुलना करें।
दोनों में से अपने विकल्प का चुनाव कर उत्तर का निष्कर्ष लिखें।
अहिंसा का मूल्य महावीर के दर्शन (जैन-दर्शन) और गांधी के चिंतन दोनों के केंद्र में है। अहिंसा का नकारात्मक अर्थ है- मन, कर्म, वचन से किसी को भी कष्ट न पहुँचाना। सकारात्मक अर्थ में अहिंसा के अंतर्गत सभी प्राणियों के प्रति प्रेम, दया, सहानुभूति और सेवाभाव रखना शामिल है। 
जैन धर्म में अहिंसा सभी कर्तव्यों से ऊँची है। अणुव्रत में कहा गया है कि खेती करते समय यदि पूरी सावधानी के बावज़ूद हिंसा हो जाए तो क्षम्य है। जान-बूझकर की गई अहिंसा अक्षम्य है। इसी आधार पर गर्भपात को अनैतिक माना गया है। जैन-दर्शन में अहिंसा से जुड़े कुछ अन्य नियम हैं-सूर्यास्त के बाद भोजन न करना, प्याज,लहसुन व ज़मीन के अंदर की अधिकांश सब्जियाँ, जैसे- आलू, मूली, गाज़र आदि न खाना, मुँह पर कपडा बाँधना ताकि बोलते समय साँस लेने में कोई जीव न मर जाए, पानी भी छान कर पीना आदि।
गांधी के अनुसार अहिंसा नैतिक जीवन जीने का मूलभूत तरीका है। यह सिर्फ आदर्श नहीं, बल्कि यह मानव जाति का प्राकृतिक नियम है। हिंसा से किसी समस्या का तात्कालिक और एकपक्षीय समाधान हो सकता है, किंतु स्थायी और सर्वस्वीकृत समाधान सिर्फ अहिंसा से ही संभव है। गांधी के अनुसार अहिंसा बहुत ऊँचे नैतिक व आध्यात्मिक बल पर टिकी होती है।
गांधी के चिंतन में अहिंसा की धारणा महावीर के दर्शन की तुलना में लचीली और व्यावहारिक है। उनके अनुसार हिंसक पशुओं, रोग के कीटाणुओं, फसलों के कीटों, असहनीय दर्द झेल रहे जीवों को मारने के लिये अहिंसा के नियम का उल्लंघन किया जाना उचित है। चिकित्सक द्वारा शल्य चिकित्सा के लिये की जाने वाली हिंसा उचित है, यदि वह केवल मरीज़ के हित में की जाए। गांधी के अनुसार यदि हिंसा और कायरता में से एक को चुनना हो तो हिंसा को चुनना उचित है।
इस प्रकार हम देखते हैं कि जैन दर्शन में अहिंसा का विचार महात्मा गांधी के अहिंसा संबंधी विचार की तुलना में कठोर है क्योंकि गांधी ने अहिंसा के अपवाद स्वीकार किये हैं, परंतु जैन-दर्शन प्रायः अहिंसा को निरपेक्ष रूप में लेता है। मैं अपने आप को गांधी के चिंतन में जो अहिंसा की अवधारणा है, उसके ज्यादा नजदीक पाता हूँ। हालांकि महावीर के दर्शन में भी अणुव्रतों के अंतर्गत अहिंसा के नियमों में ढील दी गई है, परंतु फिर भी वे नियम अपेक्षाकृत कठोर हैं। मेरी यही अवधारणा है कि अहिंसा की धारणा को अपवादों के साथ अपनाया जाना चाहिये।
मूल्यों के विकास में परिवार, समाज और शिक्षण संस्थाओं की क्या भूमिका होती है?
उत्तर :
उत्तर की रूपरेखा-
मूल्यों के विकास में परिवार की भूमिका को समझाएँ।
इसी प्रकार समाज की भूमिका लिखें।
अंत में मूल्य विकास में शिक्षण संस्थानों की भूमिका को बतलाएँ।
मूल्य हमारे व्यवहार या नैतिक आचार संहिता का महत्त्वपूर्ण अवयव है। ये मूल्य ऐसे आदर्श या मानक होते हैं जो किसी समाज या संगठन या फिर व्यक्ति के लिये दिशानिर्देश के रूप में कार्य करते हैं। विभिन्न संस्थाओं के माध्यम से विकसित ये मूल्य हमारे मन में गहराई तक बैठे होते हैं।   
मूल्यों के विकास में परिवार की भूमिका- 

मूल्यों के विकास में परिवार वह पहली सीढ़ी है जिस पर चढ़कर मानवीयता के लक्ष्य को पाना आसान लगता है। इसलिये परिवार कब, कैसे, कितना और किस प्रकार के मूल्यों को देना चाहता है, यह प्रश्न महत्त्वपूर्ण हो जाता है। 6 वर्ष तक की आयु एक ऐसा पायदान है जब बच्चा दूसरों के आचरण से सबसे अधिक प्रभावित होता है, इसलिये प्राथमिक स्तर पर मूल्य इसी उम्र में निर्धारित होते हैं। हालाँकि बाद में भी मूल्य विकसित होते हैं, लेकिन प्रभाव का स्तर धीरे-धीरे कम हो जाता है। 
प्रशिक्षण, प्रोत्साहन, निंदा व दंड कुछ ऐसे उपकरण हैं, जिनसे ये मूल्य विकसित किये जा सकते हैं। यह भी ध्यान देने योग्य है कि परिवार एकल है या संयुक्त। संभव है एकल परिवार से वैयक्तिक होने का मूल्य प्राप्त हो और संयुक्त परिवार से साथ रहने का। परिवार का शैक्षणिक स्तर और आर्थिक स्तर भी मूल्यों की पृष्ठभूमि तय करने में सहायक होते हैं। 

मूल्यों के विकास में समाज की भूमिका- 

समाज की असली भूमिका वैसे तो विद्यालय जाने के साथ शुरू होती है किंतु उससे पूर्व 6 वर्ष तक समाज और परिवार मूल्य विकास में बराबर भागीदार होते हैं। आरंभ में मूल्यों का विकास कम होता है, लेकिन समाज से ज्यों-ज्यों संपर्क बढ़ता है, मूल्यों का विकास भी उत्तरोत्तर होता जाता है। मीडिया, सामाजिक समूहों से वार्तालाप,सह-शिक्षा विद्यालय(Co-education schools) आदि से समाज के नैतिक मानदंड,सामाजिक गतिशीलता, परिवर्तन जैसे विचारों का प्रभाव पड़ता है। विभिन्न धर्मों, जातियों और क्षेत्रों के लोगों के साथ संपर्क से धैर्य, सहिष्णुता जैसे मूल्यों को विकसित करना आसान होता है। ध्यातव्य है कि जो जितना सामाजिक होगा, उस पर समाज का उतना ही प्रभाव पड़ेगा। 
मूल्यों के विकास में शिक्षण संस्थानों की भूमिका-

शिक्षण संस्थान दो स्तरों पर मूल्य विकास में योगदान देते हैं- आधारभूत शिक्षा के स्तर पर व उच्च शिक्षा के स्तर पर। आधारभूत मूल्यों का प्रभाव ज़्यादा होता है, जबकि उच्च शिक्षण संस्थान प्रायोगिक मूल्यों का विकास कर पाते हैं। व्यक्तित्व परिवर्तन की संभावना उच्च स्तर पर ज़्यादा होती है। विभिन्न विचारधाराओं के संपर्क में आने का क्रम भी उच्च शिक्षण संस्थानों से ही शुरू होता है। विभिन्न पाठ्यक्रमों द्वारा स्वतंत्रता, समानता, अहिंसा, नैतिक शिक्षा का प्रभाव भी मूल्य विकास में सहायक होता है। इस प्रक्रिया में अध्यापक और छात्र समूह भी अहम योगदान देते हैं। 
इस प्रकार स्पष्ट है कि मूल्यों के विकास में परिवार, समाज और शिक्षा की बड़ी महती भूमिका होती है।
क्या अभिवृत्तियों के निर्माण में आनुवंशिक कारकों की कोई भूमिका होती है? चर्चा करें।
उत्तर :
उत्तर की रूपरेखा –
अभिवृत्तियों के निर्माण के लिये आनुवंशिक कारकों की भूमिका के समर्थन में तर्क लिखें।
निष्कर्ष
प्रायः ऐसा माना जाता है कि हमारी सारी अभिवृत्तियाँ समाजीकरण की प्रक्रिया में ही सीखी जाती हैं और उनमें से कोई भी जन्मजात नहीं होती। किंतु 1990 के आस-पास सामाजिक मनोविज्ञान में कुछ ऐसे अनुसंधान हुए, जो संकेत करते हैं कि सीमित मात्रा में आनुवंशिक कारक भी अभिवृत्ति के विकास में भूमिका निभा सकते हैं। इन अनुसंधानों से कुछ निष्कर्ष निकले गए हैं जो कि इस प्रकार हैं –
आनुवंशिक कारकों का प्रभाव उन्हीं अभिवृत्तियों पर पड़ता है, जिनका संबंध आतंरिक प्रेरणाओं से है, जैसे-किसी विशेष संगीत या भोजन के प्रति सकारात्मक या नकारात्मक अभिवृत्ति। आनुवंशिक कारकों का संबंध उन विषयों से नहीं होता, जिनके लिये विशेष ज्ञान या सचेतता की आवश्यकता होती है।
आनुवंशिक कारणों से निर्धारित होने वाली अभिवृत्तियों में परिवर्तन, सीखी गई अभिवृत्तियों में परिवर्तन की तुलना में कठिन होता है। 
सीखी गई अभिवृत्तियों की तुलना में आनुवंशिक अभिवृत्तियों का व्यवहार पर ज़्यादा गहरा और तीव्र प्रभाव होता है। 
आनुवंशिक कारकों से प्रायः केवल यह होता है कुछ व्यक्ति आमतौर पर सकारात्मक मनःस्थिति में होते हैं, जबकि कुछ आमतौर पर नकारात्मक मनःस्थिति में। यही सामान्य सकारात्मकता और नकारात्मकता आगे चलकर उनकी विशेष मनःस्थितियों को निर्मित करती है। 
उपरोक्त निष्कर्षों के बावजूद इस सबंध में कोई भी निश्चित दावा करना गलत होगा किंतु इस संभावना से इनकार नहीं किया जा सकता थोड़ी बहुत मात्रा में हमारी अभिवृत्तियाँ आनुवंशिक कारकों से प्रभावित होती हैं।